## Odluka Ustavnog suda Republike Hrvatske broj U-IIIA-390/2005 od 6. svibnja 2005.

### NN 71/2005 (10.6.2005.), Odluka Ustavnog suda Republike Hrvatske broj U-IIIA-390/2005 od 6. svibnja 2005.

# USTAVNI SUD REPUBLIKE HRVATSKE

**1406**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Mario
Kos, Ivan Matija, Ivan Mrkonjić i Vice
Vukojević, članovi Vijeća, odlučujući o ustavnoj
tužbi F. Č. iz T., kojeg zastupa A. N., odvjetnik u M., na sjednici održanoj 6.
svibnja 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Makarskoj dužan je donijeti
odluku u predmetu koji se vodi pred tim sudom pod poslovnim brojem: P-232/92 u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe F. Č. iz T.,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
u iznosu od 9.800,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnio je 26. siječnja 2005. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 1. lipnja 1992. godine podnositelj je
podnio tužbu Općinskom sudu u Makarskoj, radi naknade štete.

Do 5. studenoga 1997. godine održana su tri
ročišta (16. lipnja 1992., 29. siječnja 1993. i 14. lipnja 1993. godine), te je
provedeno vještačenje. Na zahtjev suca 1996. godine sudac je razriješen
dužnosti i predmet dodijeljen u rad drugom sucu koji iste godine nije ponovno
imenovan. Predmet je zatim dodijeljen u rad novom sucu. Dana 4. veljače 1997.
godine opunomoćenik podnositelja zatražio je izuzeće suca, čijem je prijedlogu
udovoljeno 4. veljače 1999. godine.

Podnositelj je 14. svibnja 2001. godine
precizirao tužbeni zahtjev, jer je u vrijeme podnošenja tužbe sudu sredstvo
plaćanja bio hrvatski dinar.

Dana 7. lipnja 2001. godine održano je ročište i
riješeno da će se novo ročište zakazati nakon pribavljanja vještva
vještaka poljoprivredne struke.

Dopisom od 27. lipnja 2001. godine sud je pozvao
vještaka da dade nalaz i mišljenje.

Dopisom od 19. veljače 2002. godine sud požuruje
vještaka na postupanje.

Dana 10. srpnja 2002. godine vještak je dostavio
sudu nalaz i mišljenje.

Dana 10. veljače 2003. godine predmet je
dodijeljen u rad novoj sutkinji.

Podneskom od 4. ožujka 2003. godine podnositelj
je predložio pribavljanje novog vještva vještaka
građevinske struke, budući da je od provođenja vještačenja proteklo više od 10
godina.

Na ročištu održanom 3. travnja 2003. godine
naloženo je vještaku da izvrši dopunu vještva radi
prigovora tuženika, te je 7. travnja 2003. godine vještaku dostavljen spis.

Dopisima od 28. travnja 2004., 13. rujna 2004. i
15. studenoga 2004. godine sud je požurivao vještaka na postupanje.

Dana 25. ožujka 2005. godine vještak je vratio
sudu spis te se očitovao na prigovor vještva od 3.
travnja 2003. godine.

3. PRAVO VAŽNO ZA
USTAVNOSUDSKI POSTUPAK

Odredbom članka 29. stavka 1. Ustava Republike
Hrvatske propisano je:

Članak 29.

Svatko ima pravo da zakonom ustanovljeni
neovisni i nepristrani sud (...) u razumnom roku odluči o njegovim pravima i
obvezama (...).

Odredbom članka 63. Ustavnog zakona propisano
je:

Članak 63.

(1) Ustavni sud će pokrenuti postupak po
ustavnoj tužbi i prije no što je iscrpljen pravni put, u slučaju kad o pravima
i obvezama stranke (...) nije u razumnom roku odlučio sud (...).

(2) U odluci kojom usvaja ustavnu tužbu zbog nedonošenja akta u razumnom roku iz stavka 1. ovoga članka,
Ustavni sud će nadležnom sudu odrediti rok za donošenje akta kojim će taj sud
meritorno odlučiti o pravima i obvezama (...) podnositelja. Rok za donošenje
akta počinje teći idućeg dana od dana objave odluke Ustavnog suda u »Narodnim
novinama«.

(3) U odluci iz stavka 2. ovoga članka Ustavni
sud će odrediti primjerenu naknadu koja pripada podnositelju zbog povrede
njegova ustavnog prava koju je sud učinio kada o pravima i obvezama
podnositelja (...) nije odlučio u razumnom roku. Naknada se isplaćuje iz
državnog proračuna u roku od tri mjeseca od dana podnošenja zahtjeva stranke za
njezinu isplatu.

Ustavna tužba je osnovana.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 1.
lipnja 1992. godine tužbom podnositelja Općinskom sudu u Makarskoj.

Zakon o potvrđivanju Konvencije za zaštitu
ljudskih prava i temeljnih sloboda i Protokola, broj 1., 4., 6., 7. i 11. uz
Konvenciju za zaštitu ljudskih prava i temeljnih sloboda (»Narodne novine«-
Međunarodni ugovori, broj 18/97., 6/99. – pročišćeni tekst i 8/99. – ispravak,
u daljnjem tekstu: Zakon o potvrđivanju Konvencije) stupio je na snagu 5.
studenoga 1997. godine.

Od dana stupanja na snagu Zakona o potvrđivanju
Konvencije, odredbe Konvencije za zaštitu ljudskih prava i temeljnih sloboda
Vijeća Europe (u daljnjem tekstu: Europska konvencija) čine, temeljem članka
140. Ustava Republike Hrvatske, dio unutarnjeg pravnog poretka Republike
Hrvatske. Dio unutarnjeg pravnog poretka Republike Hrvatske od tog dana čini i odredba
članka 6. stavka 1. Europske konvencije pod nazivom »Pravo na pošteno suđenje«,
koja, između ostalog, propisuje:

Radi utvrđivanja svojih prava i obveza građanske
naravi (...) svatko ima pravo da zakonom ustanovljeni neovisni i nepristrani
sud (...) u razumnom roku ispita njegov slučaj.

Pravo na donošenje sudske odluke u razumnom roku
čini dio unutarnjeg pravnog poretka Republike Hrvatske od dana stupanja na
snagu Zakona o potvrđivanju Konvencije (5. studenoga 1997. godine).

Ustavna tužba je podnesena 21. siječnja 2005.
godine, a do tog dana sudski postupak nije pravomoćno okončan pa Ustavni sud
utvrđuje da do dana podnošenja ustavne tužbe postupak u ovom predmetu traje
ukupno sedam (7) godina, dva (2) mjeseca i šesnaest (16) dana.

4.2. POSTUPANJE NADLEŽNOG
SUDA

Ustavni sud utvrdio je da je u razmatranom,
pravno relevantnom razdoblju, od radnji koje su relevantne za meritorno
odlučivanje o pravima i obvezama stranaka u tom sudskom postupku, Općinski sud
u Makarskoj održao dva ročišta, te je provedeno poljoprivredno vještačenje.

Činjenica je da se u razdoblju od 7. travnja
2003. godine do 25. ožujka 2005. godine, dakle jednu (1) godinu, jedanaest (11)
mjeseci i osamnaest (18) dana, spis nalazio na vještačenju. Međutim, ta
činjenica ne bi se mogla smatrati opravdanim razlogom za nerazumno dugo nepostupanje suda u ovom sudskom postupku. Naime, sukladno
odredbi članka 259. Zakona o parničnom postupku (»Narodne novine«, broj 53/91.,
91/92., 112/99., 88/01. i 117/03., u daljnjem tekstu: ZPP), sud rukovodi vještačenjem.

Prema odredbi članka 251. stavka 4. ZPP-a,
umjesto određenog vještaka, sud može uvijek odrediti drugog vještaka.

Odredbom članka 260. stavka 1. ZPP-a propisano
je, između ostalog, da će sud odrediti rok za pisano podnošenje nalaza i
mišljenja.

Člankom 16. Pravilnika o stalnim sudskim
vještacima (»Narodne novine«, broj 21/98.), propisana je dužnost vještaka da se
pridržava rokova određenih odlukom te postupak vještaka u slučaju da iz
objektivnih razloga ne može dovršiti vještačenje u zadanom mu roku.

U smislu odredbi članka 18. Pravilnika o sudskim
vještacima, predsjednici županijskih, trgovačkih i općinskih sudova dužni su
pratiti rad vještaka.

Polazeći od navedenih odredbi ZPP-a i Pravilnika
o stalnim sudskim vještacima, a imajući u vidu razdoblje u kojem se spis
nalazio na vještačenju, kao i činjenicu da je sud bio potpuno neaktivan od 5.
studenoga 1997. godine do 7. lipnja 2001. godine, odnosno tri (3) godine, sedam
(7) mjeseci i dva (2) dana, te da nije donesena niti jedna meritorna odluka, ocjena
je Ustavnog suda da Općinski sud u Makarskoj sporni postupak nije vodio
učinkovito i sukladno načelu ekonomičnosti postupka.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u
sudskom postupku, prema utvrđenjima Ustavnog suda nije pridonio duljini
trajanja postupka.

4.4. SLOŽENOST SUDSKOG
PREDMETA

Polazeći od činjenica da se predmet neprekidno
nalazi u postupku pred sudom prvog stupnja, a imajući u vidu postupanje
nadležnog suda u razmatranom, pravno relevantnom razdoblju, Ustavni sud nije
našao okolnosti koje bi u dosadašnjem tijeku postupka ukazivale na složenost
sudskog predmeta, a koje bi opravdale dugotrajnost postupanja u tom predmetu.

OCJENA USTAVNOG SUDA

5. Polazeći od utvrđenja Suda iznesenih u točki
4. obrazloženja ove odluke, Ustavni sud ocjenjuje da je nerazumno dugim
trajanjem sudskog postupka, radi naknade štete, koji se vodi pred Općinskim
sudom u Makarskoj pod brojem: P-232/92, povrijeđeno ustavno pravo podnositelja
da zakonom ustanovljeni neovisni i nepristrani sud u razumnom roku odluči o
njegovim pravima ili obvezama, koje je zajamčeno člankom 29. stavkom 1. Ustava.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Makarskoj dužan
je dostaviti Ustavnom sudu pisanu obavijest o datumima donošenja i otpreme
odluke najkasnije osam (8) dana od dana njene otpreme, a najkasnije osam (8)
dana od isteka roka određenog u točki II. izreke ove odluke. Ovaj nalog temelji
se na članku 31. stavcima 4. i 5. Ustavnog zakona.

Broj: U-IIIA-390/2005

Zagreb, 6. svibnja 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 71/2005-1406